Vamos! Norwegian går for alvor på vingerne igen i Aalborg Lufthavn. Og det kommer i høj grad Spanien-glade nordjyder til gavn, for luftfartsselskabet åbner således både to nye sommerruter til Barcelona og Alicante - og fordobler antallet af afgange til Malaga. Det har luftfartsselskabet netop offentliggjort. Den catalanske hovedstad vender dermed tilbage som direkte destination fra Aalborg, efter Vueling tidligere fløj til millionbyen. De spanske kyster er den mest populære sommerdestination for rejsende fra lufthavnen uden for Lindholm. - Vi er glade for at igen at kunne præsentere vores kunder for de mest populære spanske sommerdestinationer fra Aalborg Lufthavn. Det giver rig mulighed for kunder, der gerne vil sikre sig strandsand mellem tæerne til sommer, eller for folk, der er mere til at udforske Barcelona, siger Magnus Maursund, koncerndirektør for Network, Pricing & Optimalisation i Norwegian. Comeback til Alicante De nye ruteannonceringer fra Aalborg Lufthavn kommer ugen efter selskabet præsenterede 10 nye ruter fra København. Nu er det altså i Nordjylland, man opgraderer. Ligesom med Barcelona er der også tale om et comeback til Alicante - sidst man fløj den rute fra Aalborg var i 2019. Man går dog først på vingerne til juni. Til gengæld bliver der opjusteret fra to til fem afgange til Costa del Sol og Malaga. Her kan man spejde efter inciterende flamingoer fra 29. marts.

Referat:
Vi er dem, der er allermest glade for Spanien.